text: Espanya, el segon estat de la UE que més ocupació destrueix en el primer trimestre de l'any
  Espanya va tornar a ser el segon estat de la Unió Europea on més ocupació es va destruir el primer trimestre del 2009 en relació amb els tres mesos anteriors. El descens va ser del 3,1%, una xifra que només supera Lituània, amb el 4,5%. Segons l'oficina d'estadístiques comunitària, l'Eurostat, la destrucció d'ocupació en el primer trimestre de l'any es va intensificar tant a la Unió Europea com a la zona euro, on la caiguda va ser del 0,8% en els dos casos. En el trimestre anterior el descens va ser del 0,3% i del 0,4% respectivament.
  15/06/2009 - 11.32 Actualitzat 15/06/2009 - 12.05
  Cua de persones en una Oficina de Treball a Madrid (Foto: Reuters)
  Del gener al març es van destruir gairebé 2 milions de llocs de treball al conjunt de la Unió Europea i 1,2 milions als països de la zona de l'euro. En aquest període hi havia a la Unió Europea gairebé 224 milions de persones amb feina, dels quals 146 corresponen a l'àrea de la moneda única.